*Aprobat:*

*Director general*

**Mariana Dragoș**

**De Ziua Internațională de Conștientizare a Autismului copiii care vin la evaluare vor primi baloane albastre**

Data de 2 aprilie marchează, în întreaga lume Ziua Internațională de Conștientizare a Autismului, iar în această zi, în toată lumea, organizațiile care promovează cauza persoanelor cu autism desfășoară acțiuni menite să atragă atenția asupra afecțiunii care afectează 1% din populația globului.

Începând cu 9 septembrie 1989, Ziua Internațională de Conștientizare a [Autismului](https://ro.wikipedia.org/wiki/Autism) este marcată în fiecare an. Aceasta a fost desemnată de către Rezoluția "62/139 a [Adunării Generale a Națiunilor Unite](https://ro.wikipedia.org/wiki/Adunarea_General%C4%83_a_Na%C8%9Biunilor_Unite), propunerea fiind făcută de către reprezentanții [statului Qatar](https://ro.wikipedia.org/wiki/Qatar), susținută de către toate statele membre și adoptată la 18 decembrie 2007

Scopul acestui demers este de a atrage atenţia asupra problemelor cu care se confruntă pacienții cu autism și de a combate stigmatizarea și prejudecățile legate de această afecțiune.

**Ziua Internațională de Conștientizare a Autismului, 2 aprilie 2019,** va fi marcata în cadrul DGASPC Satu Mare de specialiștii din Compartimentului de Evaluare Complexă Copii și Secretariatul Comisiei pentru Protecția Copilului, aceștia vor întâmpina copiii și familiile acestora cu baloane albastre. Inițiativa face parte dintr-o acțiune internațională de folosire a culorii albastre în încercarea de a atrage atenția asupra autismului și a nevoii de acceptare și integrare socială a persoanelor ce sunt afectate de această tulburare.

Autismul infantil a fost descris prima data de Leo Kanner, de naționalitate germană, nâscut în Austria și emigrat în SUA, în anul 1943, iar cu 5 ani înainte (1938) Hans Asperger a descris la Spitalul Universitar din Viena - caracteristicile "psihopatiei autiste", cunoscută astăzi drept *sindromul Asperger*, bazându-se pe cazuistica sa.

Prin terapie, copilul învaţă, într-un mod structurat, cum să vorbească, cum să se comporte, cum să fie independent. Fără terapie simptomele autismului se agravează în timp. De aceea neintegrarea copilului diagnosticat într-un program individualizat de terapie specifică îl privează de toate aceste achiziţii, copilul în cauză riscând să se transforme, în final, într-un adult neintegrat şi de cele mai multe ori, instituţionalizat.

Autismul nu este o boală, ci o tulburare de comportament, din acest motiv diagnosticul nu poate fi pus prin analize de sânge, analize ADN sau alte investigaţii clinice. Singurul mod prin care un medic psihiatru în pediatrie pune diagnosticul de autism este prin analizarea comportamentului copilului. De aceea, implicarea părintelui este esenţială, pentru că el trebuie să observe primul, dacă apare ceva anormal în dezvoltarea celui mic.

Tulburarea de spectru autist poate să apară în orice familie, indiferent de rasă, etnie, zonă geografică sau nivel de educaţie. Nu se poate vindeca, dar cu intervenţie timpurie intensivă, până la 50% dintre copiii cu autism pot duce o viaţă independentă.

***Biroul de presă***

***al DGASPC Satu Mare***